**Hrvoje Stančić** i **Arian Rajh**, Odsjek za informacijske i komunikacijske znanosti, Filozofski fakultet, Sveučilište u Zagrebu i **Kristijan Crnković**, ArhivPRO, Koprivnica

**Mapirani metapodaci arhivskih, knjižničarskih i muzeoloških normi i referentne interdisciplinarne platforme**

U ovome radu autori najprije iskazuju potrebu za zajedničkom referentnom AKM platformom te iznose hipotezu o potrebi mapiranja metapodataka radi njezinog virtualnog dizajniranja ili implementacije. Potom uspoređuju i mapiraju metapodatke osnovnih normi AKM ustanova. Autori upravo u mapiranim metapodacima vide polazište za dizajn ili implementaciju referentne platforme kao osnovnog skupa sastavnih blokova za izvođenje informatičkih rješenja koja se mogu koristiti u AKM ustanovama. U raspravi se osvrću na potrebu dodatnog agregiranja i normiranja metapodataka, korištenja metoda semantičkog weba i korištenja združenog pretraživanja s ciljem izrade takvog zajedničkog AKM resursa. Također se osvrću na primjere postojećih rješenja na razini modela ili alata koji povezuju norme jednog ili više područja (ICA AtoM, RiC, AdLib) i na primjer rješenja kojim su implementirani dodatni koncepti spomenuti u raspravi (Indigo). Na kraju rada autori donose zaključak o koristi povezivanja normi i o potrebnom ulaganju truda u izradu zajedničke referentne platforme za AKM ustanove.

Ključne riječi: normiranje metapodataka, mapiranje matapodataka, referentna platforma, semantički web, združeno pretraživanje